บินไทยยกเลิก10เที่ยวบินไปยุโรปหลังเกิดเหตุภูเขาไฟระเบิดที่ไอซ์แลนด์
การบินไทยแจ้งยกเลิกเที่ยวบินเส้นทางในทวีปยุโรปจากเหตุภูเขาไฟระเบิดที่ไอซ์แลนด์
16 เม.ย. 2553

การบินไทยแจ้งยกเลิกเที่ยวบินเส้นทางในทวีปยุโรปจากเหตุภูเขาไฟระเบิดที่ไอซ์แลนด์
บริษัท การบินไทย จำกัด (มหาชน) หรือ THAI ได้ประกาศแจ้งยกเลิกเที่ยวบินของบริษัทฯ เนื่องจากเกิดเหตุภูเขาไฟระเบิดที่ไอซ์แลนด์ตั้งแต่เช้าเมื่อวานนี้ (15 เม.ย.)จนเป็นเหตุให้ศูนย์ควบคุมการจราจรทางอากาศต้องประกาศปิดน่านฟ้า เพื่อความปลอดภัยในการทำการบิน
          นายปิยสวัสดิ์ อัมระนันทน์ กรรมการผู้อำนวยการใหญ่ บริษัท การบินไทย จำกัด (มหาชน) (THAI) เปิดเผยว่า กรณีการเกิดเหตุภูเขาไฟระเบิดที่ไอซ์แลนด์ ส่งผลให้เกิดเขม่าควันฟุ้งกระจายเป็นจำนวนมากปกคลุมน่านฟ้าในกลุ่มประเทศแถบสแกนดิเนเวีย และในแถบยุโรปตอนเหนือจนเป็นเหตุให้ศูนย์ควบคุมการจราจรทางอากาศของประเทศต่างๆ ในแถบยุโรปดังกล่าวจำเป็นต้องประกาศปิดน่านฟ้า และให้ทุกสายการบินงดทำการบินผ่าน และขึ้นลง ทั้งนี้เพื่อความปลอดภัยต่อการทำการบิน ซึ่งจากเหตุการณ์ดังกล่าวส่งผลกระทบต่อเที่ยวบินของบริษัทฯ ทำให้บริษัทฯ มีความจำเป็นประกาศยกเลิกเที่ยวบินในเส้นทางสู่ทวีปยุโรป มีจำนวน ทั้งสิ้น 10 เที่ยวบิน ดังนี้ 
เที่ยวบินวันที่ 16 เมษายน 2553
เที่ยวบินที่ ทีจี 910 เส้นทาง กรุงเทพฯ -ลอนดอนเที่ยวบินที่ ทีจี 930 เส้นทาง กรุงเทพฯ -ปารีสเที่ยวบินที่ ทีจี 950 เส้นทาง กรุงเทพฯ -โคเปนเฮเกนเที่ยวบินที่ ทีจี 954 เส้นทาง กรุงเทพฯ -ออสโลเที่ยวบินที่ ทีจี 960 เส้นทาง กรุงเทพฯ -สตอกโฮล์ม
เที่ยวบินที่ ทีจี 911 เส้นทาง ลอนดอน-กรุงเทพฯเที่ยวบินที่ ทีจี 931 เส้นทาง ปารีส-กรุงเทพฯเที่ยวบินที่ ทีจี 951 เส้นทาง โคเปนเฮเกน-กรุงเทพฯเที่ยวบินที่ ทีจี 955 เส้นทาง ออสโล-กรุงเทพฯเที่ยวบินที่ ทีจี 961 เส้นทาง สตอกโฮล์ม-กรุงเทพฯ
ทั้งนี้ บริษัทฯ ขอความกรุณาผู้โดยสารที่จะเดินทางในเที่ยวบินตามประกาศของบริษัทฯ ให้ติดตามข่าวสารอย่างใกล้ชิด หรือหากมีข้อสงสัยขอความกรุณาตรวจสอบตารางการทำการบินได้ที่หมายเลขโทรศัพท์ 02-356-1111 ตลอด 24 ชั่วโมง.